
RAPORT DE SPECIALITATE
privind aprobarea încheierii unui acord de parteneriat între Municipiul Timişoara şi Asociația Green Revolution
       Având în vedere Referatul de aprobare nr. SC2022-31830/19.12.2022 al Primarului Municipiului Timişoara şi Proiectul de hotărâre privind aprobarea încheierii unui acord de parteneriat între Municipiul Timişoara şi Asociația Green Revolution 
 Facem următoarele precizări:


 Municipiul Timișoara a manifestat, în repetate rânduri, importanța schimbării accentului de la o mobilitate bazată, în principal, pe utilizarea autoturismelor personale, la o mobilitate bazată pe mersul pe jos și pe utilizarea bicicletei ca mijloc de deplasare. 


Prin HCLT nr.186/2016 a fost aprobat Planului de Mobilitate Urbană Durabilă, document strategic care abordează promovarea deplasării cu bicicleta și a mersului pe jos ca o valoare principală și ca o alternativă la modurile de transport motorizate.

De asemenea, în contextul proiectului ”Timișoara 2023 – European Capital of Culture” se vor realiza acțiuni comune de promovare a transportului ecologic alternativ, de creștere a gradului de utilizare a sistemului de bike – sharing în rândul vizitatorilor și participanților la evenimentele culturale din 2023. 
· Asociația Green Revolution este o organizație non-guvernamentală de ecologie urbană din România, care promovează și sprijină: 

· •Educația ecologică și respectul față de mediul înconjurător;
· •Colectarea selectivă a deșeurilor de ambalaje;
· •Mijloacele și soluțiile de transport ecologice și economice;
· •Folosirea bicicletelor ca mijloc de transport alternativ, realizarea sistemelor de piste destinate bicicliștilor;
· •Produsele bio, alimentația sănătoasă;
· •Adoptarea de către autorități, companii private și de stat a unui comportament responsabil față de mediu;
· •Soluțiile și echipamentele eco destinate consumului de masă;
· •Clădirile verzi;
· •Protejarea și extinderea spațiilor verzi din interiorul și din exteriorul oraselor;
· •Reducerea consumului de materii prime și energie.
Aceasta a manifestat intenția de a colabora cu Municipiul Timisoara, prin diverse proiecte care pun accentul pe mișcare, educație și crearea unei comunități urbane durabile cu consecința dezvoltării dialogului constructiv între sectorul privat și public, între societatea civilă și autorități.
Prin adresa nr. 1951/24.08.2022, asociația prezintă avantele serviciilor oferite de către aceasta în eventualitatea unei colaborări, în ceea ce privește realizarea unui studiu privind stabilirea tronsoanelor și a locațiilor pentru amplasarea stațiilor și implementarea unui sistem funcțional de bike-sharing.

Prin acordul de parteneriat se dorește îmbunătățirea serviciilor de transport alternativ oferit în prezent locuitorilor și vizitatorilor orașului, având la bază următoarele principii: siguranță, confort, coerență și atractivitate. Îmbunătățirea serviciilor oferite nu va fi suportată din bugetul local, Asociația Green Revolution se angajează să depună toate eforturile necesare pentru identificarea potențialilor sponsori care să susțină financiar implementarea proiectului de bike-sharing. 
Astfel, pentru ca Municipiul Timisoara și Asociația Green Revolution să devină parteneri în diverse proiecte care se pretează la interesele ambelor entități, se impune aprobarea unui protocol care să conţină cadrul general de colaborare între instituţii. 
În conformitate cu prevederile art.129 alin. 9 lit. a din OUG nr. 57/2019 privind Codul administrativ, Consiliul Local al Municipiului Timisoara „hotărăște, în condițiile legii, cooperarea sau asocierea cu persoane juridice române sau străine, în vederea finanțării și realizării în comun a unor acțiuni, lucrări, servicii sau proiecte de interes public local”.  
Având în vedere prevederile expuse în prezentul raport, apreciem că proiectul de hotărâre privind aprobarea încheierii Acordului de parteneriat între Municipiul Timișoara și Asociația Green Revolution în vederea realizării unui studiu privind stabilirea tronsoanelor și a locațiilor pentru amplasarea stațiilor și implementării unui sistem funcțional de bike-sharing îndeplineşte condiţiile pentru a fi supus dezbaterii şi aprobării plenului consiliului local.

